《送别葛德济》
宋代·王庭圭

朔风飞雨未成晴，脱叶打窗鸡欲鸣。此处沾襟话离别，向来倾盖识平生。

尚期挥麈坚谈垒，不必攻愁用酒兵。北阙上书无计策，谁能穿履雪中行。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。